Title: Primera trobada amb la mentora
Course: App Education > Section: Tema 1. La nostra empresa

Arribats a aquest punt del vostre projecte, heu de preparar la primera visita amb la persona mentora (d'ara endavant, mentora). Ha arribat el moment de plantejar a la mentora tots els vostres dubtes al voltant dels problemes que heu anat definint. És important extreure el màxim de la vostra trobada.

Per a aquesta trobada, en grup, prepareu una presentació (en format diapositives) realitzant una exposició clara del treball que ha fet el vostre grup fins ara. La persona mentora us ajudarà a resoldre dubtes i a decidir quin dels dos problemes amb més puntuació de la vostra llista prioritzada és el que finalment escollireu com a problema definitiu per dissenyar i desenvolupar la vostra app.

Preparació de la presentació:

Per exposar el treball que heu fet, us proposem que prepareu una presentació a l'espai compartit on mostreu cadascun dels problemes proposats pel vostre grup i la informació que n’heu obtingut. La presentació ha de ser clara i concisa.

No heu d’explicar fil per randa la feina que heu fet. Es tracta de sintetitzar-la i exposar-la de forma precisa i clara.

- Repartiu-vos la feina de manera que cada membre del grup prepari part de la presentació.
- En grup, reviseu la feina que ha fet cada membre del grup i acabeu de muntar la presentació amb la resta d’informació necessària:

1. Presentació del grup (nom de l’empresa i nom dels membres del grup).
2. Informació recollida de cada problema proposat (recordeu sintetitzar la informació. La informació recollida de cada problema s’hauria d’exposar en un màxim de dues diapositives).
3. Lloc web de l'equip (Màxim 1 diapositiva).
4. Llista de dubtes. Prepareu un llistat de les preguntes que voleu fer-li a la mentora. Les preguntes han de ser clares i directes. (Màxim 1 diapositiva).

- Assageu en grup la vostra presentació.

1. Repetiu l’assaig tantes vegades com us faci falta fins a que quedi bé. Heu de tenir clar l’ordre de la vostra exposició i quin membre del grup parlarà en cada moment.
2. Eviteu llegir guions. Heu de fer la vostra exposició amb fluïdesa.
3. Mireu al vostre “públic” quan parleu.
4. Expliqueu la informació de les diapositives (no la llegiu literalment!).
5. Expresseu-vos amb seguretat.

El temps de dedicació total d’aquesta tasca és d'una hora i mitja, repartit de la següent manera:

Preparació de la primera trobada amb la  mentora → 30 minuts
Primera trobada amb la mentora  → 60 minuts

Per completar la tasca, escriu l'URL de la presentació.